[pic] | COMISIA COMUNITĂŢILOR EUROPENE |

Bruxelles, 18.9.2008

COM(2008) 565 final

2008/0177 (AVC)

Propunere de

DECIZIE A CONSILIULUI

de încheiere a Acordului de parteneriat economic interimar între Comunitatea Europeană și statele sale membre, pe de o parte, și statele părți la APE din SADC, pe de altă parte

(prezentată de Comisie)

EXPUNERE DE MOTIVE

Propunerea anexată constituie instrumentul juridic pentru încheierea unui Acord de parteneriat economic (APE) interimar între Comunitatea Europeană și statele sale membre, pe de o parte, și statele părți la APE din SADC, pe de altă parte:

(i) propunere de decizie a Consiliului privind încheierea APE interimar.

APE interimar pentru SADC a fost negociat în conformitate cu obiectivele privind APE prevăzute în Acordul de la Cotonou[1] și cu directivele de negociere pentru acordurile de parteneriat economic cu statele ACP adoptate de Consiliu la 12 iunie 2002. Negocierile au fost încheiate prin parafarea APE, la 23 noiembrie 2007, înainte de expirarea, la 31 decembrie 2007, a regimului comercial stabilit în anexa V la Acordul de la Cotonou, și a derogării acordate de Organizația Mondială a Comerțului (OMC) privind acest regim.

În consecință, toate cele 5 state părți la APE din SADC (Botswana, Lesotho, Mozambic, Namibia și Swaziland) au fost incluse pe lista țărilor din anexa 1 la regulamentul referitor la accesul pe piețe în cadrul APE, adoptat de Consiliu la 20 decembrie 2007[2], care au beneficiat, de la 1 ianuarie 2008, de oferta de acces pe piața comunitară, formulată în cadrul acordurilor de parteneriat economic. Includerea acestor state pe lista respectivă va deveni permanentă în urma ratificării APE interimar de către toate părțile la acord. Acest fapt va asigura un regim comercial armonizat care va oferi un acces mai bun pe piața UE mai multor state SADC, inclusiv Mozambic și Lesotho, recunoscute de Națiunile Unite ca făcând parte din grupul țărilor cel mai puțin dezvoltate.

APE pentru SADC este un APE interimar al cărui domeniu de aplicare va fi extins în urma rezultatului negocierilor pentru APE complet care vor avea loc în 2008. Acesta include toate măsurile necesare pentru crearea unei zone de liber schimb, compatibilă cu dispozițiile articolului XXIV din GATT 1994[3]. APE interimar conține, de asemenea, dispoziții privind aspectele vamale și facilitarea comerțului, barierele tehnice în calea comerțului, măsurile sanitare și fitosanitare, plățile curente și circulația capitalurilor, cât și cooperarea pentru dezvoltare și dispoziții instituționale.

Dispozițiile instituționale prevăd crearea unui consiliu mixt SADC APE-CE („Consiliul mixt”) însărcinat cu supravegherea aplicării APE interimar. Consiliul mixt este compus din reprezentanți ai statelor SADC părți la APE și din membri ai Consiliului și ai Comisiei. Consiliul mixt va fi asistat de un comitet SADC APE-CE pentru comerț și dezvoltare.

Până la intrarea în vigoare a APE interimar, acordul prevede aplicarea cu titlu provizoriu a acestuia.

Comisia a considerat că rezultatele negocierilor sunt satisfăcătoare și conforme cu directivele de negociere ale Consiliului și solicită Consiliului:

- să încheie acordul în numele Comunității.

Se va solicita avizul conform al Parlamentului European cu privire la încheierea APE interimar.

Întrucât statele membre sunt, de asemenea, părți ale acordului, în consecință acesta trebuie ratificat de statele membre în conformitate cu procedurile lor interne.

2008/0177 (AVC)

Propunere de

DECIZIE A CONSILIULUI

de încheiere a Acordului de parteneriat economic interimar între Comunitatea Europeană și statele sale membre, pe de o parte, și statele părți la APE din SADC, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 133 și 181 coroborate cu articolul 300 alineatul (3) al doilea paragraf,

având în vedere propunerea Comisiei[4],

având în vedere avizul conform al Parlamentului European[5],

întrucât:

(1) La 12 iunie 2002, Consiliul a autorizat Comisia să deschidă negocieri pentru încheierea de acorduri de parteneriat economic cu țările ACP.

(2) Aceste negocieri în vederea unui Acord de parteneriat economic interimar au fost finalizate și APE între Comunitatea Europeană și statele sale membre și state părți la APE din SADC (compusă din Botswana, Lesotho, Namibia, Swaziland și Mozambic), (denumit în continuare „APE”) a fost parafat la 23 noiembrie 2007 și la 12 decembrie 2007 pentru Namibia.

(3) APE este aplicat cu titlu provizoriu de la [..], până la intrarea în vigoare a acestuia.

(4) APE ar trebui să fie încheiat în numele Comunității Europene,

DECIDE:

Articolul 1

Acordul de parteneriat economic interimar între statele părți la APE din SADC și Comunitatea Europeană și statele membre ale acesteia este încheiat în numele Comunității.

Textul acordului se anexează la prezenta decizie.

Articolul 2

Președintele Consiliului procedează, în numele Comunității Europene, la notificarea prevăzută la articolul 105 alineatul (3) din acord.

Adoptată la Bruxelles, […]

Pentru Consiliu

Președintele

[…]

FIȘĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

DECIZIA CONSILIULUI privind încheierea Acordului de parteneriat economic interimar între Comunitatea Europeană și statele sale membre, pe de o parte, și statele părți la APE din SADC, pe de altă parte

2. LINII BUGETARE:

Capitol și articol: 12/120

Suma înscrisă la bugetul pentru exercițiul financiar respectiv: 16 431 900 000 (buget 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE COMBATERE A FRAUDEI

Pentru a proteja interesele financiare ale Comunității împotriva fraudei și a altor nereguli, Comisia poate desfășura verificări și inspecții la fața locului, în conformitate cu articolul 29 din Acordul de parteneriat economic între statele părți la APE din SADC, pe de o parte, și Comunitatea Europeană și statele membre ale acesteia, pe de altă parte. După caz, aceste anchete sunt efectuate de către Oficiul European de Luptă Antifraudă (OLAF); ele sunt reglementate de Regulamentul (CE) nr. 1073/1999 al Parlamentului European și al Consiliului. Comisia va desfășura verificări periodice pe bază de documente și la fața locului.

5. ALTE OBSERVA ȚII

Toate tarifele vamale încă existente aplicate produselor originare din regiunile sau statele ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC au fost eliminate odată cu adoptarea Regulamentului 1528/2007 al Consiliului. Prin urmare, propunerea nu are niciun impact financiar suplimentar.

[1] Acordul de parteneriat ACP-CE semnat la Cotonou la 23 iunie 2000, revizuit la Luxemburg la 25 iunie 2005.

[2] Regulamentul 1528/2007 al Consiliului.

[3] Acordul General pentru Tarife și Comerț (1994).

[4] JO C […], […], p. […]

[5] JO C […], […], p. […]